ยอดซื้อพันธบัตรคลังกระฉูด
คลังปลื้มยอดซื้อพันธบัตรออมทรัพย์วันแรก 1.1 หมื่นล้าน เชื่อขายหมดก่อนกำหนด
20 ต.ค. 2558

คลังปลื้มยอดซื้อพันธบัตรออมทรัพย์วันแรก 1.1 หมื่นล้าน เชื่อขายหมดก่อนกำหนด
นายสุวิชญ โรจนวานิชผู้อำนวยการสำนักงานบริหารหนี้สาธารณะ (สบน.) เปิดเผยว่า การเปิดจำหน่ายพันธบัตรออมทรัพย์ของกระทรวงการคลังในปีงบประมาณ  2559 จำนวน 5 หมื่นล้านบาท พบว่า วันแรกของการเปิดขายวันที่ 19 ต.ค. มียอดจำหน่ายสูงถึง 1.1 หมื่นล้านบาท หรือ 22% ของยอดพันธบัตรที่นำออกจำหน่าย
อย่างไรก็ตาม คาดว่าธนาคารตัวแทนทั้ง 4 แห่ง จะจำหน่ายพันธบัตรออมทรัพย์ได้หมดภายในไม่กี่วันนี้ แม้ว่าจะเปิดจำหน่ายไปจนถึงเดือน ก.พ. 2559 ก็ตาม เพราะได้รับความสนใจจากประชาชนทั่วไปเกินกว่าที่คิดไว้มาก
ด้าน นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานกลยุทธ์และผลิตภัณฑ์รายย่อย ธนาคารกรุงไทย กล่าวว่าวันแรกของการเปิดจำหน่ายพันธบัตรออมทรัพย์ของกระทรวงการคลังได้รับความสนใจจากนักลงทุนรายย่อยเป็นจำนวนมากมียอดจำหน่ายมีสูงเกือบ 25% ของวงเงินทั้งหมดแล้ว 
ทั้งนี้ เชื่อว่าการตอบรับจากนักลงทุนที่ดีมาจากภาวะที่ดอกเบี้ยนโยบายอยู่ในระดับต่ำ ทางเลือกผลตอบแทนสูงกว่าเงินฝากมีค่อนข้างจำกัด ดังนั้นพันธบัตรออมทรัพย์กระทรวงการคลังจึงออกมาได้ถูกจังหวะ เพราะผลตอบแทน 3% ต่อปี ในระยะเวลา 3 ปี ถือว่าเหมาะสมและความเสี่ยงต่ำเมื่อเทียบกับผลิตภัณฑ์การเงินอื่นที่ได้ผลตอบแทนในระดับเดียวกัน
ทั้งนี้ พันธบัตรออมทรัพย์ของกระทรวงการคลังในปีงบประมาณ 2559 ครั้งที่ 1 แบบไร้ใบพันธบัตร (สคริปต์เลส) วงเงินรวมทั้งสิ้น 5 หมื่นล้านบาท จำหน่ายผ่านธนาคาร 4 แห่ง คือ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์ ผ่านเคาน์เตอร์ เครื่องถอนเงินอัตโนมัติ และช่องทางอินเทอร์เน็ตแบงก์กิ้ง